Foto: Patrik Maček/ Pixsell

PRIJE desetak dana taksisti su organizirali neprijavljeni prosvjed i na nekoliko sati blokirali zagrebačku žilu kucavicu, Ulicu grada Vukovara. Policija je ustvrdila da je prosvjed neprijavljen, a oni su pak tvrdili da nije riječ o nikakvom prosvjedu nego o spontanom okupljanju. Jedan je taksist čak i fizički napao novinara Indexa Vojislava Mazzocca koji im je postavio pitanje o prijavi prosvjeda.

>> KOLEKTIVNO SAMOUBOJSTVO Pet razloga koji su doveli do potopa taksista



No, legalan ili ne, njihov prosvjed nije naišao na razumijevanje građana koji ionako svakodnevno muku muče s velikim gužvama u prometu. Jasno, glavni i jedini razlog njihovog "spontanog okupljanja" je postojanje aplikacije Uber koju žele pošto poto zabraniti.



Božo Miletić, predsjednik Udruženja taksi prijevoznika pri Hrvatskoj obrtničkoj komori, gostujući na N1 televiziji danas je otvoreno zaprijetio da će opet na ulicu ako se ne ispune njihovi uvjeti.



"Neistina je da se zalažemo da se zabrani Uber. Mi se zalažemo da svi akteri na tržištu rade po zakonu. Teoretski se može dogoditi sutra da ja iz nekog razloga nezakonito radim, kad inspekcija utvrdi nepravilnosti, onda i postupa po tome. Uber, nažalost, preko 2 godine radi nezakonito na području Republike Hrvatske. Imamo izjave ministra, premijera, presude prekršajnih sudova, ali Uber i danas radi. S obzirom da je aplikacija povezivatelj, svima je zajedničko aplikacija Uber. Isključiti dostupnost aplikacije je rješenje", rekao je Miletić.

>> Policija zbog ilegalnog prosvjeda sprema kazne za taksiste

"Zabrana aplikacije je jedino rješenje"



Kaže da su priče da građani ne vole taksiste relikt prošlosti.



"Očekujem da vlada stane u zaštitu zakona koje je sama donijela. Republika Hrvatska putem ministarstava i Sabora donijela je zakone, ako se od mene očekuje da ga poštujem, treba sankcionirati one koji ih krše", kaže.



"Trenutno u Hrvatskoj ima 12 oduzetih vozila, a obzirom da se hvale da ih ima nekoliko tisuća u Hrvatskoj, smatra da je jedini način da se spriječi takva pošast - zabrana aplikacije. Njima, ako su oduzeta vozila, Uber plaća rent-a-car, ako nema aplikacije, nema ni problema. Mi smo omraženi u javnosti, ali činjenica je da radimo po zakonu, kakvom takvom, ali zakonu. Na spontanom okupljanju okupilo se preko tisuću vozila. Ne tražimo ništa posebno, nikakve povlastice, samo da se zakon provodi i da bude jednak za sve", dodao je.



Osvrnuo se i na fizički napad jednog taksista na Indexovog novinara.



"Riječ je o izoliranom slučaju, ali u tom trenutku je kolega pitao pitanje, ja sam mu dao odgovor, on se cinično počeo sam sa sobom smijati. Je li to izvještavanje u skladu sa strukom i profesijom? Mi se ograđujemo od toga i pozivamo pravnu državu da učini svoje", kaže Miletić. Indexov novinar je, podsjetimo, napadača prijavio policiji.

Tekst se nastavlja ispod oglasa

>> VIDEO Pogledajte kako je taksist fizički napao novinara Indexa: "Smradovi, pizda ti materina"





Taksisti će opet, kaže njihov predstavnik, izaći na ulicu.



"Mi zaista nemamo više što napraviti. Nakon što smo ukazivali da su nezakoniti, nemamo što napraviti nego izaći na ulicu. Trenutno sva ministarstva i Vlada imaju predstavnika s kojim razgovaraju, mogu dijalogom sve riješiti. Međutim ako se u ovih 2-3 dana nešto drastično ne dogodi, aplikacija se ne ugasi, ja ću se povući iz ove priče i prepustiti državi da razgovara s 2,5 tisuće pojedinaca s ulice", zaključuje.